Aanklag teen KZN-regterpresident teruggetrekRegterpresident Chiman Patel. Foto: ukzn.ac.za Volgens die berig het Patel Donderdag vlugtig voor waarnemende regter Sharon Marks verskyn. Staatsaanklaer Barend Groen het aan die hof gesê dat hy deur die provinsiale kantoor van die nasionale direkteur van openbare vervolging opdrag gegee is om die aanklagte teen Patel terug te trek. Groen het gesê hy is nie ingelig op watter gronde die aanklagte teruggetrek word nie. Patel se regsverteenwoordiger het aangevoer dat die besluit om Patel aan te kla nie op eerlike bedoelings gegrond was nie maar ten doel gehad het om te verneder en soos ŉ krimineel te behandel. Marks het beveel dat die transkripsie van die hofverrigtinge ondersoek moet word en dat sy self ŉ klag by die nasionale direkteur van openbare vervolging sal indien. Patel is van crimen injuria aangekla nadat hy glo sowat ŉ jaar gelede ŉ vroulike hofklerk aangespreek het, wat glo nie haar pligte doeltreffend uitgevoer het nie. “Ek gaan nie ondoeltreffendheid in die hooggeregshof duld nie. Ek wil hê hofverrigtinge moet behoorlik verloop,” het hy destyds aan die media gesê oor sy besluit om die klerk aan te spreek. Meer besonderhede oor die omstandighede wat tot die voorval gelei het, is vaag. Crimen injuria is die wederregtelike en opsetlike, ernstige aantasting of skending van ’n mens se persoonlike waardigheid of privaatheid.